पटना/मुजफ्फरपुर, 17 फरवरी (हि.स.)। पंजाब के मुख्यमंत्री चरणजीत सिंह चन्नी के विवादित बयान पर सामाजिक कार्यकर्ता तमन्ना हाशमी ने मुजफ्फरपुर जिले के मुख्य न्यायिक दंडाधिकारी की अदालत में एक कोर्ट परिवाद दर्ज कराया है। इसमें कहा गया है कि उत्तर प्रदेश तथा बिहार के लोगों को अपमानित करने और धमकाने का काम हुआ है। इसकी वजह से पूरे बिहार और यूपी के लोग आहत हैं।
इतना ही नहीं यह भी आरोप लगाया गया है कि पंजाब में रह रहे बिहार और यूपी के लोगों के साथ कभी भी कुछ भी अप्रिय घटना हो सकती है और इसकी सारी जिम्मेदारी पंजाब के सीएम चरणजीत सिंह चन्नी की होगी। उन्होंने विभिन्न धाराओं में मुकदमा दर्ज कराया है, जिसमें 295, 295 (क), 504 और 511 आईपीसी की धारा शामिल है। कोर्ट ने अगली सुनवाई की तारीख 24 फरवरी निर्धारित की है।
उल्लेखनीय है कि पंजाब के मुख्यमंत्री चरणजीत सिंह चन्नी ने एक रोड शो कार्यक्रम के दौरान कहा था कि सभी पंजाबी एक हो जाओ और बिहार-उत्तर प्रदेश के इन भाइयों को पंजाब से बाहर भगाओ। उनके इस बयान के बाद चरणजीत सिंह चन्नी की मुश्किलें बढ़ गई हैं।